**Nagovor predsednika Državnega sveta Mitje Bervarja na prireditvi**

**Slovenska vesoljska avantgarda**

(Vitanje, 29. september 2015)

Spoštovani gospe in gospodje, cenjeni gostitelj današnjega dogodka direktor KSEVT-a gospod Miha Turšič, spoštovani župan občine Vitanje gospod Mirko Polutnik, cenjeni visoki gostje,

najprej bi vas želel pozdraviti v imenu Državnega sveta RS in v svojem imenu in vam ob tem sporočam, da sem z velikim veseljem sprejel povabilo, da spregovorim nekaj besed na današnjem dogodku, ki pomeni enega mejnikov v pripravah na polnopravno včlanitev naše države v Evropsko vesoljsko agencijo

Posebej me veseli, da se je k temu odločno zavezala tudi vlada. Slovenija je svoje znanstveno sodelovanje z različnimi vesoljskimi programi začela že pred leti, a sta tesnejše povezovanje zavrla kriza in z njo povezano pomanjkanje denarja Zavedati se moramo, da nam članstvo v Evropski vesoljski agenciji lahko prinese obilo prednosti, tako gospodarske v obliki poslovnih priložnosti kot v oplajanju znanstvene sfere in tehničnem znanju.

Veliko podjetij že sodeluje pri vesoljskih projektih. A le polnopravno članstvo prinaša popoln dostop do razpisov in projektov, ki so priložnost za slovensko industrijo. Z možnostmi, ki jih omogoča članstvo, bi naša industrija lahko ustvarila predvsem nova delovna mesta z visoko dodano vrednostjo. Sama Evropska vesoljska agencija predvideva v okviru Evropske unije v letu 2016 več kot 45.000 novih delovnih mest.

Prav tako pomemben pa je tudi vidik skupne evropske identitete in integritete. Letos Evropska vesoljska agencija praznuje 40-letnico svoje ustanovitve, raziskovanje vesolja pa še vedno velja za stvar prestiža in nacionalnega ponosa. Zato mora biti polnopravno članstvo Slovenije v tej elitni ustanovi po letih pridruženega sodelovanja v našem velikem skupnem interesu. Na ta način bosta lahko tudi slovensko znanje in naša tehnologija prispevala h raziskovanju in nadaljnjem prodoru v vesolje.

Svoje izpostavljeno mesto ima zagotovo tudi KSEVT s projektom v Vitanju, ki na inovativen način povezuje sfere umetnosti, znanosti, kulture, izobraževanja, turizma in zunanje politike. Skupna točka je vesolje in njegova kulturalizacija.

Slovenija je tako pionirska država na tem področju.Umetniški, humanistični in kulturni javnosti KSEVT omogoča dostop do raziskovanja vesolja, vesoljski javnosti pa dodatno razumevanje človekovega delovanja v vesolju.Tak pristop je ključen, saj lahko tudi na ta način človek razvija svojo humanost v vse bolj tehnološko-kulturnem okolju.

Vitanje in Slovenija sta se s KSEVTOM oddolžila pionirju kozmonavtike Hermanu Potočniku Noordungu, katerega rod izvira prav iz Vitanja. Ponosni smo lahko, da je imelo delo slovenskega vesoljskega vizionarja tako zelo prepoznaven vpliv na razvoj vesoljske znanosti, predvsem satelitske in raketne tehnologije. Potočnikovo delo ostaja vzor našim odličnim raziskovalcem, mnogi med njimi so uveljavljeni na mednarodni ravni.

Občina Vitanje se po zaslugi KSEVTA danes nahaja v samem središču pozornosti kulturne vesoljske javnosti. Ugledni obiskovalci, ki so si v teh letih ogledali razstave in instalacije, so iz Vitanja odšli z globokimi vtisi.

Spoštovani,

vesolje je v 21. stoletju postalo gonilo rasti in inovacij. Njegova kulturalizacija dodaja vrednost tehnologiji in znanosti, Sloveniji pa prepoznavnost v mednarodni skupnosti Ta dodana vrednost pa zahteva moralno in finančno podporo, tako na lokalni kot na državni ravni. Naša država mora slediti tehnološkim, znanstvenim, umetniškim in kulturnim izzivom sodobnega časa. Skupne evropske institucije nam to omogočajo. Tudi zato moramo najti rešitve za financiranje svojega dela obveznosti. Ta strošek je namreč investicija v nas same in v prihodnost naših zanamcev.

Hvala za besedo.